Evakuerte deler av Oslo S etter brannmelding
- Det har vært litt røykutvikling i en rulletrapp. Vi jobber med å finne årsaken, sier vaktkommanderende på 110-sentralen i Oslo, Bjørn Tore Farstad til VG. Oslopolitiet melder på Twitter at deler av Oslo S blir evakuert som følge av hendelsen. De skriver at de kun evakuerer den delen der Flytoget går. De melder at togtrafikken går som normalt. Klokken 19.05 melder politiet at brannvesenet er ferdig på stedet, og at flytogterminalen er åpnet igjen. - Evakueringen er rutinemessig. Det skal ikke oppholde seg folk i et røykfullt område, sier Farstad fra 110-sentralen til VG. Både NSB og Flytoget melder at alle deres tog gikk som normalt, uavhengig av hendelsen. - Alle tog og busser går som normalt. Vi har ingen innstillinger eller forsinkelser som følge av hendelsen, sa Liv Eggebø, pressevakt i NSB, til VG. - Hendelsen får ingen konsekvenser for avgangene våre, sa Hans Kristensen, direktør for sikkerhet og teknisk i Flytoget AS, til VG. Årsaken til at det oppsto røykutvikling er foreløpig ukjent.
Flytogterminalen ble evakuert som som følge av røykutvikling i rulletrapp på Oslo Sentralbanestasjon. Ved 19-tiden var terminalen åpnet igjen.